Document ID: 32004R1364

KOMISIJAS REGULA (EK) Nr. 1364/2004
(2004. gada 22. jūlijs),
ar ko nosaka pārejas posma pasākumus maksimālā daudzuma kviešu 54 000 tonnu apjomā un kukurūzas 40 000 tonnu apjomā pārdošanai no Ungārijas valsts drošības rezervēm
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 41. panta pirmo daļu,
tā kā:
(1)
Saskaņā ar 6. pantu Komisijas 2003. gada 10. novembra Regulā (EK) Nr. 1972/2003 par pārejas posma pasākumiem, kas jānosaka attiecībā uz lauksaimniecības produktu tirdzniecību Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanās dēļ (1), Ungārijas iestādes ir paziņojušas Komisijai, ka tās plāno kā rotācijas procedūras daļu pārdot maksimālo daudzumu kviešu 54 000 tonnu apjomā un kukurūzas 40 000 tonnu apjomā no valsts drošības rezervēm.
(2)
Šāda liela daudzuma kviešu un kukurūzas pārdošana var izraisīt Kopienas labības tirgus traucējumus. Tādēļ jāveic pārejas posma pasākumi, nosakot pārdošanas nosacījumus, līdzīgus tiem, kas paredzēti Komisijas 1993. gada 28. jūlija Regulā (EEK) Nr. 2131/93, ar ko paredz kārtību un nosacījumus, ar kādiem tiek pārdota intervences aģentūru pārziņā esošā labība (2), lai nodrošinātu vienlīdzīgu attieksmi pret visiem uzņēmumiem un tirgus nosacījumu ievērošanu.
(3)
Tā kā visas rezervju atjaunošanas darbības arī varētu izraisīt Kopienas tirgus traucējumus, jāizveido procedūra, kas ļautu Komisijai apstiprināt rezervju atjaunošanas pasākumus.
(4)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo regulu nosaka pārejas posma pasākumus maksimālā daudzuma kviešu 54 000 tonnu apjomā un kukurūzas 40 000 tonnu apjomā pārdošanai no drošības rezervēm, kas 2004. gada 1. maijā bija Ungārijas iestāžu rīcībā, un visām turpmākām rezervju atjaunošanas darbībām.
2. pants
Aģentūra, kura atbild par Ungārijas drošības rezervju pārvaldīšanu un kuras dati ir izklāstīti šās regulas pielikumā, Kopienas tirgū līdz 2004. gada 30. oktobrim pārdod 1. pantā minēto daudzumu, izmantojot pastāvīgu konkursu.
Šajā regulā pārdošana konkursa veidā nozīmē izlikšanu pārdošanai, uzaicinot iesniegt piedāvājumus, un līguma piešķiršanu tai personai, kas piedāvā labāko cenu un ievēro šās regulas prasības.
3. pants
Regulas 2. panta pirmajā daļā minētā aģentūra publicē paziņojumu par uzaicinājumu uz konkursu vismaz trīs dienas pirms piedāvājumu iesniegšanas pirmā posma termiņa beigām.
Uzaicinājumā jo īpaši norāda:
a)
piedāvājumu iesniegšanas laika posmu katrai konkursa procedūras daļai un piedāvājumu iesniegšanas adresi;
b)
minimālo daudzumu, ko var ietvert piedāvājumā;
c)
iesniedzamos nodrošinājumus un to atdošanas nosacījumus;
d)
dažādu partiju galvenās fiziskās un tehniskās īpašības;
e)
glabāšanas vietas un glabātāja vārdu un adresi;
f)
samaksas nosacījumus.
Piedāvājumu iesniegšanas termiņš pirmajai daļējai konkursa procedūrai ir piektā diena pēc šās regulas publicēšanas Eiropas Savienības Oficiālajā Vēstnesī.
4. pants
Uzvarējušā piedāvājuma cenai jābūt vismaz vienādai ar cenu, kas reģistrēta līdzvērtīgas kvalitātes un reprezentatīva daudzuma cenai tirgū glabāšanas vietā vai, ja tas nav iespējams, tuvākajā tirgū, ņemot vērā transporta izmaksas. Tā nevar būt mazāka nekā 108,76 EUR par tonnu.
5. pants
Regulas 2. panta pirmajā daļā minētā aģentūra veic visus pasākumus, kas nepieciešami, lai ieinteresētajām pusēm ļautu pirms piedāvājumu iesniegšanas novērtēt pārdošanai paredzētās labības kvalitāti.
6. pants
Regulas 2. panta pirmajā daļā minētā aģentūra nekavējoties informē visus piedāvājumu iesniedzējus par rezultātiem to dalībai konkursa procedūrā. Uzvarējušā piedāvājuma iesniedzējam tā nosūta paziņojumus par līguma piešķiršanu trīs dienu laikā pēc minētās informēšanas, izmantojot ierakstītu vēstuli vai rakstveida telekomunikācijas līdzekļus.
7. pants
Regulas 2. panta pirmajā daļā minētā aģentūra paziņo Komisijai par pārdoto partiju daudzumiem un vidējām cenām ne vēlāk kā tās nedēļas otrdienā, kas seko piedāvājumu iesniegšanas termiņam.
8. pants
Šajā regulā minēto kviešu un kukurūzas rezervju atjaunošanas pasākumus Komisija apstiprina pirms to ieviešanas, lai izvairītos no traucējumiem Kopienas labības tirgū.
9. pants
Šī regula stājas spēkā nākamajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 22. jūlijā

Labels: 3
18
17